A BIZOTTSÁG HATÁROZATA
(2008. január 21.)
a harmadik országokból érkező növények és növényi termékek növény-egészségügyi ellenőrzésének 2008-ban történő infrastrukturális megerősítésére vonatkozó programhoz Portugália számára nyújtandó közösségi pénzügyi hozzájárulásról
(az értesítés a C(2008) 43. számú dokumentummal történt)
(Csak a portugál nyelvű szöveg hiteles.)
(2008/66/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 13c. cikkének (5) bekezdésének hatodik albekezdésére,
mivel:
(1)
A 2000/29/EK irányelv lehetővé teszi a tagállamok számára közösségi pénzügyi hozzájárulás odaítélését a harmadik országokból érkező növények és növényi termékek növény-egészségügyi ellenőrzésének infrastrukturális megerősítése céljából.
(2)
2007. május 21-én kelt levelében (hiv.: DGPC 070521 000604) Portugália bemutatott egy programot arról, hogy 2008-ban megerősítse a harmadik országokból érkező növények és növényi termékek növény-egészségügyi ellenőrzésének infrastrukturáját (2). A harmadik országokból érkező növények és növényi termékek növény-egészségügyi ellenőrzésének infrastrukturális megerősítése céljából a tagállamok számára nyújtott közösségi pénzügyi hozzájárulás odaítélésével kapcsolatos rendelkezések végrehajtására vonatkozó részletes szabályok megállapításáról szóló, 2002. június 11-i 998/2002/EK bizottsági rendeletnek (3) megfelelően programjához közösségi pénzügyi hozzájárulást kért a 2008. évre.
(3)
A Portugália által rendelkezésre bocsátott technikai információk lehetővé tették, hogy a Bizottság mélyrehatóan és átfogóan elemezze a helyzetet. A Bizottság összeállította a támogatható határállomás-megerősítési programok jegyzékét, amelyben tételesen felsorolta a közösségi pénzügyi támogatás programonként javasolt összegét. Az információkat a Növény-egészségügyi Állandó Bizottság is megvizsgálta.
(4)
A program értékelése után a Bizottság arra a következtetésre jutott, hogy a 2000/29/EK irányelvben és a 998/2002/EK rendeletben a közösségi pénzügyi hozzájárulás odaítélésére előírt feltételek és kritériumok teljesültek.
(5)
Ennek megfelelően helyénvaló odaítélni a Portugália által előterjesztett, 2008. évi program felmerülő kiadásainak fedezésére szolgáló közösségi pénzügyi hozzájárulást.
(6)
Az e határozatban előírt intézkedések összhangban vannak a Növény-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A Bizottság jóváhagyja Portugália számára az általa kidolgozott határállomás-megerősítési program alapján 2008 folyamán felmerülő kiadásai fedezésére szolgáló közösségi pénzügyi hozzájárulás odaítélését.
2. cikk
A közösségi pénzügyi hozzájárulás maximális összege az 1. cikkben előírtak szerint 25 960 EUR, és a mellékletben szereplő felosztást követi.
3. cikk
A mellékletben megállapított közösségi pénzügyi hozzájárulás csak akkor fizethető ki a programra, ha:
a)
az érintett tagállam benyújtotta a Bizottságnak a programban felsorolt berendezések és/vagy létesítmények beszerzését és/vagy fejlesztését bizonyító megfelelő dokumentumokat; valamint
b)
az érintett tagállam a 998/2002/EK rendelet 3. cikkében meghatározott szabályoknak megfelelően benyújtotta a Bizottságnak a közösségi pénzügyi hozzájárulás kifizetésére vonatkozó kérelmet.
4. cikk
Ennek a határozatnak a Portugál Köztársaság a címzettje.
Kelt Brüsszelben, 2008. január 21-én.